**Úrad verejného zdravotníctva Slovenskej republiky**O:\Logo\Logo UVZ SR.bmp

Trnavská cesta 52

826 45 Bratislava

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bratislava, 23. 7. 2025

# Evidujeme nárast počtu chorých na žltačku typu A, chráňte seba aj svojich blízkych

Slovenskom sa šíri takzvaná choroba neumytých rúk, teda žltačka typu A. Len za minulý týždeň sme zaznamenali viac ako 60 nových ochorení.

Vírusová hepatitída typu A sa šíri rýchlo a od okamihu nakazenia po objavenie sa prvých príznakov môže uplynúť až 50 dní. Nakazený človek tak môže nevedomky šíriť žltačku na svojich najbližších aj niekoľko týždňov.

Aby ste ochránili seba aj svojich blízkych, je nevyhnutné dodržiavať správnu hygienu rúk, teda dôkladne si umývať ruky mydlom a teplou vodou. Vždy po použití toalety, príchode zvonku, pred jedlom, alebo aj v priebehu dňa, keď máte pocit nečistých rúk.

Dovoľujem si upozorniť všetkých obyvateľov, ale najmä rodičov malých detí, aby v tomto období sezónneho predaja drobného ovocia, ako sú napríklad maliny, černice, ríbezle, ho pred konzumáciou dôkladne umyli prúdom tečúcej pitnej vody, pretože žltačka sa dokáže šíriť aj neumytým ovocím.

Pozor si treba dať napríklad aj na konzumáciu melóna – treba ho zvonka dôkladne umyť pitnou vodou, pretože pri krájaní a manipulácii sa môžu baktérie a vírusy z povrchu preniesť na jeho jedlú časť.

Informácie o ochorení, prevencii, ako aj o aktuálnej situácii na Slovensku nájdete [na stránke ÚVZ SR](https://www.uvzsr.sk/web/uvz/home/-/asset_publisher/lgbl/content/aktualna-situacia-vo-vyskyte-zltacky-typu-a-na-slovensku). Na stránke sa nachádzajú aj odkazy na stránky regionálnych úradov verejného zdravotníctva, ktoré podrobnejšie sledujú situáciu v ohniskách nákazy.

**MUDr. Mgr. Tatiana Červeňová, MPH, MHA, hlavný hygienik SR**